Jucătoarea română de tenis Simona Halep va rata meciul pe care echipa României îl va susţine în aprilie cu Ucraina, în competiţia Billie Jean King Cup.
"Din motive medicale, Simona Halep nu va putea fi prezentă alături de echipa României la confruntarea din Billie Jean King Cup împotriva echipei Ucrainei", a anunţat Federaţia Română de Tenis, sâmbătă, pe pagina sa de Facebook.
Căpitanul nejucător Horia Tecău le-a convocat pentru acest meci pe Ana Bogdan (66 WTA), Jaqueline Cristian (82 WTA), Anca Todoni (226 WTA), Mara Gae (1.053 WTA). Tecău nu a anunţat deocamdată o înlocuitoare pentru Halep.
Meciul cu Ucraina, din calificările BJK Cup, va avea loc pe 12 şi 13 aprilie, la Racquet Park Drive din Amelia Island, Fernandina Beach (Florida/SUA).
Situația Simonei Halep, care riscă să rateze prezența la Jocurile Olimpice, a fost comentată de președintele federației române, George Cosac.
"Nu sunt surprins de această decizie, pentru că era aproape imposibil să fie pregătită. Timpul este extrem de scurt, are nevoie de câteva luni bune. Are ca principal obiectiv participarea la Jocurile Olimpice, încearcă să se pună pe picioare pentru JO.
Oricum ar fi avut nevoie de o derogare, pentru că nu avea două participări în decursul unui ciclu olimpic. Eu zic că șansele sunt aceleași chiar dacă nu participă acolo.
Vom începe demersurile și ajutați de Comitetul Olimpic Român. Cu domnul Covaliu am avut deja o discuție și s-a arătat interesat să o ajute pe Simona. Vom încerca să facem tot ce ne stă în putință astfel încât ea să fie prezentă la JO", a spus George Cosac pentru PRO TV și Sport.ro.